CELEX: 32020R0507
Language: sk
Date: 2020-04-07 00:00:00
Title: Nariadenie Komisie (EÚ) 2020/507 zo 7. apríla 2020, ktorým sa mení nariadenie Európskeho parlamentu a Rady (ES) č. 1907/2006, pokiaľ ide o percentuálny podiel dokumentácií k registrácii, ktorý sa má vybrať na kontrolu súladu (Text s významom pre EHP)

8.4.2020   
               
               
                  SK
               
               
                  Úradný vestník Európskej únie
               
               
                  L 110/1
               
            
         NARIADENIE KOMISIE (EÚ) 2020/507
         zo 7. apríla 2020,
         ktorým sa mení nariadenie Európskeho parlamentu a Rady (ES) č. 1907/2006, pokiaľ ide o percentuálny podiel dokumentácií k registrácii, ktorý sa má vybrať na kontrolu súladu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 41 ods. 7,
         keďže:
         
                     (1)
                  
                  
                     S cieľom zabezpečiť, aby dokumentácia k registrácii bola v súlade s nariadením (ES) č. 1907/2006, sa v článku 41 uvedeného nariadenia vyžaduje, aby Európska chemická agentúra (ďalej len „agentúra“) vybrala určitý percentuálny podiel dokumentácií k registrácii na kontrolu súladu. Táto kontrola môže viesť k návrhu rozhodnutia, ktorým sa od registrujúcich požaduje predloženie všetkých informácií potrebných na zosúladenie registrácie s príslušnými požiadavkami na informácie.
                  
               
                     (2)
                  
                  
                     Z posúdenia, ktoré agentúra (2) a Komisia (3) vykonali vo veci vykonávania nariadenia (ES) č. 1907/2006 v praxi, ako aj zo štúdie vykonanej príslušnými nemeckými orgánmi (4) vyplýva, že pravdepodobne značný počet dokumentácií k registrácii nie je v súlade s predpismi, čo bráni účinnému dosahovaniu cieľov nariadenia (ES) č. 1907/2006.
                  
               
                     (3)
                  
                  
                     Vo „Všeobecnej správe o vykonávaní nariadenia REACH v praxi a preskúmaní určitých aspektov“ Komisia označila nesúlad dokumentácií k registrácii za problém, ktorý si vyžaduje naliehavé opatrenia.
                  
               
                     (4)
                  
                  
                     Po uplynutí posledného termínu registrácie bude možné lepšie predbežné plánovanie, pokiaľ ide o kontroly súladu na základe lepších znalostí o skutočnom počte registrovaných látok a skúseností agentúry s hodnotením dokumentácie.
                  
               
                     (5)
                  
                  
                     Po konzultácii s agentúrou, ako sa uvádza v spoločnom akčnom pláne na hodnotenie REACH (5), na ktorom sa dohodli útvary Komisie a Európska chemická agentúra (ECHA) a ktorý Rada požadovala vo svojich záveroch z 26. júna 2019 (6), sa Komisia domnieva, že v záujme posilnenia súladu s príslušnými požiadavkami týkajúcimi sa informácií by sa mal minimálny percentuálny podiel dokumentácií k registrácii, ktoré sa majú skontrolovať z hľadiska súladu so všetkými prvkami uvedenými v článku 41 ods. 1 nariadenia (ES) č. 1907/2006, zvýšiť z 5 % na 20 % z celkového množstva dokumentácií prijatých agentúrou v každom hmotnostnom pásme do stanoveného termínu v roku 2018. Vzhľadom na zdroje agentúry sa takýto percentuálny podiel považuje za realistický.
                  
               
                     (6)
                  
                  
                     V spoločnom akčnom pláne, na ktorom sa dohodli útvary Komisie a ECHA, sa odsúhlasilo, že 20 % cieľ by sa mal dosiahnuť v prípade registrácií v hmotnostných pásmach 100 alebo viac ton ročne do 31. decembra 2023 a do 31. decembra 2027 v prípade registrácií v hmotnostných pásmach do 100 ton ročne, ktoré boli predložené do roku 2018.
                  
               
                     (7)
                  
                  
                     Nariadenie (ES) č. 1907/2006 by sa preto malo zodpovedajúcim spôsobom zmeniť.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom výboru zriadeného na základe článku 133 nariadenia (ES) č. 1907/2006,
                  
               PRIJALA TOTO NARIADENIE:
         
            Článok 1
            V článku 41 ods. 5 nariadenia (ES) č. 1907/2006 sa prvá a druhá veta nahrádzajú takto:
            
               „Na kontrolu súladu dokumentácie k registrácii s týmto nariadením agentúra do 31. decembra 2023 vyberie minimálne 20 % z celkového počtu týchto dokumentácií, ktoré agentúra prijala v prípade registrácií v hmotnostných pásmach 100 alebo viac ton ročne.
               Agentúra do 31. decembra 2027 zároveň vyberie minimálne 20 % z celkového počtu týchto dokumentácií, ktoré prijala v prípade registrácií v hmotnostných pásmach do 100 ton ročne.
               Pri výbere dokumentácie na kontrolu súladu agentúra prioritne, ale nie výlučne kontroluje dokumentácie, ktoré spĺňajú aspoň jedno z týchto kritérií:“.
            
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. apríla 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 396, 30.12.2006, s. 1.
         
            (2)  Výročné hodnotiace správy Európskej chemickej agentúry a správy o vykonávaní nariadenia (ES) č. 1907/2006 v praxi: https://echa.europa.eu/about-us/the-way-we-work/plans-and-reports.
         
            (3)  Oznámenie Komisie Európskemu parlamentu, Rade a Európskemu hospodárskemu a sociálnemu výboru „Všeobecná správa o vykonávaní nariadenia REACH v praxi a preskúmaní určitých aspektov“, COM(2018) 116 final.
         
            (4)  https://www.bfr.bund.de/cm/349/data-quality-of-environmental-endpoints-in-registrations.pdf.
         
            (5)  Spoločný akčný plán na hodnotenie REACH – Zabezpečenie súladu registrácií REACH –
         https://echa.europa.eu/documents/10162/21877836/final_echa_com_reach_evaluation_action_plan_en.
         
            (6)  Na ceste k stratégii Únie pre politiku v oblasti chemických látok vyrábaných a používaných udržateľným spôsobom – závery Rady z 26. júna 2019, http://data.consilium.europa.eu/doc/document/ST-10713-2019-INIT/sk/pdf – bod 18.